Aquest Decret té per objecte el desplegament de la Llei 7/2007, de 17 de juliol, de l'Agència Tributària de Catalunya, d'acord amb el que preveu la seva disposició final segona i en altres remissions al desplegament reglamentari que conté la Llei.
El Decret s'estructura en tres títols, dividits en capítols, una disposició derogatòria i una disposició final.
El títol I estableix, en un primer capítol, la naturalesa de l'Agència Tributària de Catalunya, i el règim jurídic aplicable a l'activitat que desenvolupa, ja que cal definir quines normes són les aplicables a l'actuació de l'Agència en actuar en diferents ordres de capacitat pública i privada.
També es recull el contracte programa i el Programa anual d'actuació, que són els que marcaran els objectius d'actuació de l'Agència.
Per últim, es recull el règim de col·laboració amb les administracions públiques.
En un segon capítol es desenvolupen de forma enunciativa les funcions de gestió, inspecció, recaptació i valoració en relació amb l'aplicació dels tributs, es preveu l'assumpció de funcions tant de l'Estat, per delegació, com dels ens locals, per delegació o encàrrec de gestió, i es determina que la direcció, coordinació i inspecció de les actuacions que en l'àmbit tributari realitzen les oficines liquidadores de districte hipotecari correspon a l'Agència Tributària de Catalunya.
En un tercer capítol es recull la revisió dels actes dictats per l'Agència Tributària de Catalunya en l'exercici de les seves funcions i es defineix el marc de responsabilitat patrimonial de l'Agència Tributària de Catalunya en cas de danys causats pel seu personal en l'exercici de les seves funcions o danys causats pel funcionament dels serveis.
El títol II es dedica a desenvolupar els òrgans de l'Agència: president o presidenta, Junta de Govern, director o directora i Comitè Executiu.
Pel que fa a l'estructura orgànica, dóna un marc general de divisió en serveis centrals i territorials i remet el desplegament de l'estructura organitzativa de l'Agència Tributària de Catalunya a una Ordre del conseller o consellera d'Economia i Finances.
Per últim, es fa referència al Servei Jurídic de l'Agència, que estarà integrat pels advocats de la Generalitat que, dependents del Gabinet Jurídic de la Generalitat de Catalunya, siguin adscrits al esmentat Servei esmentat.
El títol III desplega els règims jurídics d'aplicació a l'Agència Tributària de Catalunya pel que fa als recursos econòmics i al seu pressupost, al règim comptable i fiscal, al règim de contractació, i per últim al control d'eficiència i eficàcia, i al control financer.
Finalment, s'ha d'indicar que el desenvolupament reglamentari del Consell Assessor, òrgan consultiu previst a la llei, es produirà mitjançant un decret específic.
La seva aprovació es portarà a terme en el termini de sis mesos a comptar des de que l'Agència inicii les seves activitats
Per això, en ús de les facultats que tinc conferides, d'acord amb el dictamen de la Comissió Jurídica Assessora, a proposta del conseller d'Economia i Finances, i d'acord amb el Govern,
L'Agència Tributària de Catalunya és un ens adscrit al Departament d'Economia i Finances, amb personalitat jurídica pròpia i plena capacitat per a organitzar i exercir les funcions que té encomanades, que gaudeix d'autonomia funcional, financera i de gestió.
L'Agència Tributària de Catalunya actua amb autonomia de gestió, basada en una política adequada de recursos humans i en l'àmbit economicofinancer, i la seva activitat es fonamenta en els principis i les regles d'actuació que preveu l'article 3 de la seva Llei reguladora.
El Departament d'Economia i Finances estableix les directrius i exerceix el control d'eficàcia i eficiència sobre l'activitat de l'Agència en els termes que preveu la seva Llei reguladora i aquest Reglament.
Les relacions entre l'Agència Tributària de Catalunya i el Departament d'Economia i Finances s'articulen per mitjà del contracte programa i el Programa anual d'actuació.
L'Agència Tributària de Catalunya actua ajustada al dret públic i es regeix per la Llei de la seva creació i per les disposicions que es dictin en desplegament i execució de la Llei de la seva creació, així com per les disposicions reguladores de les entitats que conformen el sector públic de la Generalitat de Catalunya.
Els actes de l'Agència, dictats en l'exercici de les seves funcions com a poder públic, són actes administratius i es regeixen per la normativa reguladora del procediment administratiu aplicable en l'àmbit de l'Administració de la Generalitat de Catalunya.
Les funcions d'aplicació dels tributs i la potestat sancionadora atribuïdes a l'Agència es regeixen per la Llei general tributària i la normativa de desplegament, les normes dictades per la Generalitat en exercici de la seva competència en matèria tributària i les disposicions en matèria de procediment administratiu aplicables a l'àmbit de l'Administració de la Generalitat de Catalunya.
El contracte programa, que haurà de ser presentat pel conseller o consellera d'Economia i Finances per a l'aprovació del Govern de la Generalitat, a proposta del president o presidenta de l'Agència Tributària de Catalunya, tindrà caràcter pluriennal i contindrà almenys els apartats següents:
a) Orientació estratègica i criteris d'actuació de l'Agència.
b) Objectius operatius de l'Agència, orientats a la consecució de les seves finalitats i d'acord amb les directrius definides pel Departament d'Economia i Finances.
c) Indicadors de seguiment dels objectius i resultats a obtenir que permetin avaluar el seu grau de compliment.
d) Política de personal i efectes retributius derivats del grau de compliment dels objectius establerts, amb l'informe previ del departament competent en matèria de funció pública.
e) Mecanismes d'ajust o modificació dels objectius i compromisos previstos.
f) Aportacions ordinàries del sector públic de la Generalitat de Catalunya i les destinades a fer front a crèdits de despeses corrents i d'inversions que estiguin vinculats i incentivin la consecució dels objectius.
En el seu cas, les necessitats del recurs a l'endeutament o d'autorització dels romanents.
g) Pla economicofinancer, on es detallarà la previsió dels ingressos i despeses de l'entitat durant el període de vigència del contracte programa, que inclourà, si s'escau, el pla d'inversions.
h) Comissió de seguiment, especificant les seves funcions i composició.
En el marc del contracte programa, l'Agència Tributària de Catalunya gaudeix de plena autonomia de gestió per a l'assoliment dels objectius fixats, sens perjudici de les obligacions legals a les quals estigui sotmesa.
El Programa anual d'actuació comprendrà la definició dels objectius que s'han d'assolir d'acord amb els principis generals de l'activitat de l'Agència, la previsió dels resultats a obtenir a partir de la gestió duta a terme en les actuacions ordinàries i els instruments de seguiment, control i avaluació a què ha de sotmetre l'Agència la seva activitat.
Els objectius anuals es referiran tant al control tributari, amb actuacions relatives a la prevenció i lluita contra el frau fiscal, com a l'atenció a la ciutadania mitjançant la potenciació i millora de l'assistència al contribuent.
També s'inclouran aquelles prioritats que determini la Junta de Govern.
El Programa anual d'actuació se situa dins del marc que estableixi el contracte programa i la definició dels objectius de l'Agència inclosos en el Programa es farà d'acord amb les previsions i els compromisos adquirits en el contracte programa vigent.
L'aprovació del Programa correspon al/a la president/a de l'Agència, a proposta de la Junta de Govern.
En l'àmbit de les seves competències, l'Agència Tributària de Catalunya pot signar, amb d'altres administracions públiques i entitats públiques o privades, amb finalitats vinculades amb els objectius generals de l'Agència Tributària de Catalunya, convenis de col·laboració sota qualsevol modalitat admesa en dret.
D'acord amb el principi de col·laboració interadministrativa, l'Agència Tributària de Catalunya col·laborarà amb les administracions tributàries d'altres administracions públiques en compliment de la normativa aplicable en matèria tributària i de la normativa derivada de la Llei Orgànica 15/1999, de 13 de desembre, de protecció de dades de caràcter personal.
L'Agència col·laborarà amb les autoritats judicials i el Ministeri Fiscal en els termes previstos a la normativa vigent.
De la col·laboració amb l'Administració tributària de l'Estat
D'acord amb el que preveu l'article 204.2 de l'Estatut d'autonomia de Catalunya, l'Agència Tributària de Catalunya formarà part del consorci, o ens equivalent de naturalesa paritària, que es constitueixi amb l'Agència Estatal d'Administració Tributària per a aplicar els tributs i altres matèries en les quals sigui competent el Consorci en l'àmbit territorial català.
El Consorci es pot transformar en l'Administració tributària a Catalunya.
L'Agència participa, en la forma que es determini, en representació de la Generalitat de Catalunya en els ens o organismes tributaris de l'Estat responsables de la gestió, la recaptació, la liquidació i la inspecció dels tributs estatals cedits parcialment.
Funcions en relació amb l'aplicació dels tributs
D'acord amb el que disposa l'article 204 de l'Estatut d'Autonomia de Catalunya, corresponen a l'Agència Tributària de Catalunya, en relació amb els tributs propis de la Generalitat i els tributs estatals cedits totalment a la Generalitat, les funcions principals següents:
a) Pel que fa a l'atenció a les persones contribuents, rebre i tramitar declaracions, autoliquidacions, comunicacions de dades i la resta de documents amb transcendència tributària; assistir la ciutadania en la confecció d'autoliquidacions i atendre les sol·licituds d'informació tributària formulades per la ciutadania per via telefònica o telemàtica.
b) Pel que fa a la gestió tributària, tramitar i comprovar els expedients de gestió, inclosa la tramitació de la taxació pericial contradictòria i, si s'escau, fer les propostes de liquidació i les propostes dels recursos que s'interposin; així com aprovar els expedients tramitats per les oficines liquidadores de districte hipotecari que s'hagin de remetre a l'Agència Tributària de Catalunya, d'acord amb les instruccions dictades pel seu director o per la seva directora.
c) Pel que fa a la valoració, comprovar el valor dels béns i drets d'acord amb les instruccions dictades pel director o directora de l'Agència Tributària de Catalunya; estudiar els costos i els terminis de la gestió urbanística, la promoció immobiliària i les produccions i rendibilitats de les promocions rústiques, emetre informes sobre les característiques dels immobles urbans i rústics i acomplir amb les altres tasques de valoració recollides en la normativa aplicable segons el tipus de bé o dret a valorar.
d) Pel que fa a la inspecció tributària, investigar els supòsits de fet de les obligacions tributàries per al descobriment dels que siguin ignorats per l'Administració; comprovar la veracitat i exactitud de les declaracions i autoliquidacions presentades per les persones contribuents i practicar les liquidacions tributàries resultants de les actuacions de comprovació i investigació.
e) Pel que fa a la recaptació, exercir les funcions administratives conduents al cobrament dels deutes, tant en període voluntari com executiu; supervisar les entitats de dipòsit que prestin el servei de caixa a l'Agència i resoldre els expedients d'ajornament i fraccionament de deutes dins el seu àmbit competencial.
A més de les funcions anteriors, l'Agència realitza aquelles que preveu la Llei general tributària i les seves normes de desplegament relacionades amb l'aplicació dels tributs i la potestat sancionadora.
Assumpció de delegacions de l'Estat
L'Agència pot assumir, per delegació, la gestió, la recaptació, la liquidació i la inspecció de tota la resta d'impostos de l'Estat recaptats a Catalunya, d'acord amb el que estableixen els articles 203.4 i 204.2 de l'Estatut d'Autonomia de Catalunya.
Aquesta eventual delegació no afectarà l'exercici de les seves competències que faci l'ens delegant.
Relació amb les oficines liquidadores
L'Agència ha de complir les funcions de direcció, coordinació i inspecció de les actuacions de naturalesa tributària de les oficines liquidadores de districte hipotecari en els àmbits de la gestió i liquidació dels impostos sobre transmissions patrimonials i actes jurídics documentats i sobre successions i donacions.
Aquestes funcions inclouen garantir la uniformitat de criteris en l'aplicació dels tributs i la possibilitat d'avocar els expedients que es determinin.
La confecció dels honoraris a percebre pel servei prestat per les oficines liquidadores correspon als serveis centrals de l'Agència Tributària de Catalunya.
Règim de revisió en via administrativa dels actes dictats pels òrgans de l'Agència
Els actes que dictin els òrgans de l'Agència en l'exercici de la potestat tributària, i també els de recaptació per la via executiva dels ingressos públics no tributaris, són susceptibles de reclamació en via economicoadministrativa davant els òrgans economicoadministratius que siguin competents, d'acord amb les previsions de l'Estatut d'Autonomia de Catalunya, sens perjudici de la interposició prèvia i potestativa del recurs de reposició, en els termes que estableix la Llei general tributària i les normes de desplegament.
La competència per a la resolució dels procediments de revisió d'actes nuls o anul·lables de naturalesa tributària en via administrativa correspon al conseller o consellera d'Economia i Finances i s'ha d'efectuar d'acord amb els motius, els terminis i la tramitació establerts per la normativa tributària.
Els actes no tributaris dictats en l'àmbit d'actuació de l'Agència exhaureixen la via administrativa i són susceptibles de recurs contenciós administratiu amb el potestatiu recurs de reposició previ.
Responsabilitat patrimonial general i tributària
El règim de responsabilitat patrimonial de l'Agència i de les autoritats, del personal funcionari i del personal adscrit és el que s'estableix, amb caràcter general, per a l'Administració de la Generalitat.
Pel que fa als rescabalaments de despeses d'avals i altres garanties previstos a l'article 33 de la Llei 58/2003, de 17 de desembre, general tributària, l'Agència Tributària de Catalunya tindrà el caràcter d'Administració tributària responsable d'aquests costos.
L'Agència respon dels danys i els perjudicis ocasionats a particulars en llurs béns i drets com a conseqüència del funcionament dels seus serveis, en els termes que determina la normativa reguladora del règim jurídic de les administracions públiques i del procediment administratiu comú.
Quan l'Agència Tributària de Catalunya actuï en relacions de dret privat respon directament dels danys i perjudicis causats pel personal que es trobi al seu servei.
La competència per a la resolució dels expedients de responsabilitat patrimonial correspon al/a la director/a de l'Agència.
Designació i funcions del president o de la presidenta
El/la president/a de l'Agència, que ho és també de la Junta de Govern i del Consell Assessor, és el/la secretari/ària general del Departament competent en matèria d'economia i finances.
Correspon al/a la president/a vetllar per l'assoliment dels objectius assignats a l'Agència, exercir la superior direcció i, en concret:
a) Exercir la representació institucional.
b) Aprovar la relació de llocs de treball.
c) Aprovar la proposta d'oferta pública d'ocupació.
d) Aprovar el Programa d'actuació de l'Agència i, si escau, la proposta de contracte programa.
e) Nomenar i cessar el personal directiu.
f) Proposar al/a la director/a del Gabinet Jurídic de la Generalitat de Catalunya, el nomenament i cessament del/de la cap del Servei Jurídic de l'Agència.
g) Exercir el comandament superior del personal, sens perjudici de les funcions que corresponen al/a la director/a.
h) Establir el règim de prestació de serveis i altres condicions de treball del personal de l'Agència, a proposta del seu director o de la seva directora.
i) Convocar i resoldre els concursos que es facin en l'àmbit de l'Agència Tributària de Catalunya.
El/la president/a pot delegar en el/la director/a les funcions establertes per les lletres a) i i) de l'apartat 2.
L'exercici de les competències a les que fan referència les lletres b), c) i i) de l'apartat 2 d'aquest article requereix l'informe previ del departament competent en matèria de funció pública.
Composició de la Junta de Govern
b) Els/les vocals nats pertanyents al Departament d'Economia i Finances següents:
El/la director/a de l'Agència Tributària de Catalunya;
El/la cap de l'Assessoria Jurídica.
c) Fins a quatre vocals nomenats pel conseller o consellera d'Economia i Finances.
d) El/la secretari/ària, que ha de ser el/la vocal que designi el/la president/a.
c) Elevar el Programa d'actuació de l'Agència a l'aprovació del/la president/a i, si escau, la proposta de contracte programa.
d) Deliberar sobre les línies generals de la política de recursos humans, inclosa la política de retribucions.
e) Conèixer els projectes normatius, incloent-hi els que regulen els procediments tributaris, i emetre'n un informe, sens perjudici que pugui delegar-ho en el/la director/a o en el Comitè Executiu.
f) Deliberar sobre la política de comunicació i sobre les relacions institucionals de l'Agència.
h) Aprovar el Reglament de règim interior de l'Agència.
i) Complir altres funcions que li atribueixi el Reglament de règim interior.
La Junta de Govern es reunirà, en sessió ordinària, almenys un cop al trimestre i, en sessió extraordinària, sempre que la convoqui el/la president/a, per iniciativa pròpia o a petició del/la director/a o de la meitat més un de les seves persones membres.
La convocatòria, amb expressió de l'ordre del dia, serà acordada i notificada pel/la president/a almenys amb quaranta-vuit hores d'antelació a la data de celebració de la sessió.
En casos d'urgència podrà convocar-se la sessió amb una antelació no inferior a vint-i-quatre hores i no serà preceptiu l'ordre del dia.
La convocatòria també la podrà realitzar el/la secretari/ària per ordre del/la president/a.
Quòrums de constitució i acords
El quòrum per a la vàlida constitució de la Junta de Govern serà el de la majoria absoluta de les seves persones membres, sempre que, entre ells, hi figuri el/la president/a, o qui el/la substitueixi, i el/la secretari/ària, o qui el/la substitueixi.
El president o la presidenta designa el seu substitut en cas d'absència o malaltia.
Els acords de la Junta de Govern s'adoptaran per majoria de les seves persones membres assistents i, en cas d'empat, el/la president/a podrà exercir el vot de qualitat.
Designació i funcions del director o de la directora
El càrrec de director/a de l'Agència Tributària de Catalunya és assimilat al de director/a general i és nomenat i separat lliurement pel Govern, a proposta del conseller o consellera d'Economia i Finances.
a) Assistir a la Junta de Govern i vetllar pel compliment dels acords de la Junta.
b) Exercir la direcció ordinària de l'Agència, que inclou donar les instruccions sobre tots els temes relacionats amb l'organització dels serveis de l'ens.
c) Exercir la representació ordinària en l'ordre judicial i en l'extrajudicial.
d) Dirigir i coordinar l'actuació del Comitè Executiu.
f) Executar el Programa d'actuació de l'Agència.
g) Exercir el comandament del personal i, específicament, exercir la potestat disciplinària i nomenar i fer cessar el personal que no tingui la consideració de personal directiu.
i) Signar convenis amb d'altres entitats públiques o privades, sens perjudici que el/la president/a avoqui la competència.
j) Actuar com a òrgan de contractació de l'Agència.
k) Autoritzar despeses amb càrrec a crèdits pressupostaris.
m) Complir les funcions que li atribueixin l'ordre d'estructura organitzativa de l'Agència Tributària de Catalunya i el Reglament de règim interior.
El Comitè Executiu de l'Agència és presidit pel/la director/a de l'Agència i és integrat per tots els/les caps d'àrea i pels delegats i delegades territorials.
Actua com a secretari/ària el/la membre del Comitè o el/la funcionari/ària que determini el/la director/a, si bé en aquest darrer cas no tindrà dret a vot.
a) Elaborar l'avantprojecte del Programa d'actuació i, si escau, del contracte programa perquè es pugui trametre a la Junta de Govern.
b) Aprovar i efectuar el seguiment de les línies de treball fixades en el Programa anual d'actuació, que inclou els principals objectius de l'Agència, d'acord amb l'article 4 del present Reglament.
d) Proposar mesures que afectin l'organització dels serveis centrals i territorials i fer-ne el seguiment de l'execució.
e) Executar els acords de la Junta de Govern, excepte els que corresponen al/la director/a.
f) Assessorar sobre els projectes i les decisions que determini el/la president/a, la Junta de Govern o el/la director/a.
h) Complir les que li atribueixi el Reglament de règim interior.
El règim de les seves reunions i funcionament serà el que es determini en el Reglament de règim interior.
L'Agència Tributària de Catalunya s'estructura en serveis centrals i territorials.
Els serveis centrals es divideixen en àrees, en funció dels diferents àmbits d'actuació.
Al capdavant de cada àrea hi ha un/a cap, amb el rang de subdirector/a general, llevat del cas de l'àrea responsable de les tecnologies de la informació quan aquest/a cap tingui la consideració de personal laboral.
Al capdavant de cada servei territorial hi ha un/a delegat/ada territorial, amb la categoria de subdirector/a general.
S'han de determinar, per ordre del conseller o de la consellera d'Economia i Finances, l'estructura i l'organització de l'Agència, amb l'objectiu d'atendre les funcions atribuïdes.
Determinació del personal directiu
Tenen la consideració de personal directiu els/les caps d'àrea i els delegats i les delegades territorials de l'Agència Tributària de Catalunya.
Del Servei Jurídic de l'Agència
Correspon al Servei Jurídic de l'Agència, integrat per advocats/des de la Generalitat de Catalunya, assessorar l'Agència i efectuar la seva representació, en els termes establerts per la Llei 7/1996, de 5 de juliol, d'organització dels serveis jurídics de l'Administració de la Generalitat de Catalunya, i del seu Reglament.
Els/les advocats/des de la Generalitat adscrits al Servei tenen garantida l'autonomia de criteri.
En la seva actuació el Servei Jurídic de l'Agència ha d'actuar coordinadament amb el Gabinet Jurídic de la Generalitat de Catalunya.
A tal efecte, aquest i el/la cap de l'Assessoria Jurídica del Departament d'Economia i Finances, poden donar instruccions per a la unificació de criteris, requerir la remissió dels informes emesos i formular, si escau, les observacions pertinents.
L'informe jurídic sobre expedients la resolució dels quals sigui competència del conseller o de la consellera competent en matèria d'economia i finances, serà emès per l'Assessoria Jurídica del Departament, sens perjudici de les actuacions que pugui efectuar el Servei Jurídic de l'Agència.
Règims jurídics d'aplicació a l'Agència Tributària de Catalunya
a) Les assignacions que rebi amb càrrec als pressupostos de la Generalitat, que se subjectaran a la normativa reguladora de les entitats que conformen el sector públic de la Generalitat, determinades en funció del que estableix l'article 24.3.
b) Els rendiments procedents dels béns i els drets propis o que tingui adscrits, els exploti de forma directa o indirecta, així com en règim de cessió de la possessió mediata.
c) Els crèdits i els préstecs que li siguin concedits, en els termes i les condicions que fixi, en cada cas, la normativa aplicable.
d) La recaptació de taxes, preus públics i altres ingressos vinculats als serveis que presti, inclosa la venda de formularis de liquidació dels impostos.
e) Qualsevol altre recurs que legalment li correspongui.
El pressupost de l'Agència Tributària de Catalunya es regirà pel que disposi en cada moment la normativa reguladora de les entitats que conformen el sector públic de la Generalitat, la normativa reguladora de les seves finances públiques i les successives lleis de pressupostos.
Correspon al/a la director/a de l'Agència elaborar l'avantprojecte de pressupost, el qual ha de contenir el que determini la normativa vigent relativa a l'elaboració dels pressupostos.
Aquest avantprojecte serà tramès, amb l'aprovació prèvia per part de la Junta de Govern, a l'òrgan competent per a l'elaboració del projecte de pressupost de la Generalitat de Catalunya i de les entitats que en depenen.
Es poden determinar, per mitjà dels contractes programa corresponents, mecanismes d'ajustament de crèdits de despeses i inversions vinculats a la consecució dels objectius que es fixin, tant en l'àmbit de control com en l'atenció ciutadana.
Els béns adscrits conserven la qualificació jurídica originària i l'adscripció no implica cap transmissió del domini públic ni desafectació.
El règim patrimonial de l'Agència se subjecta a la normativa reguladora de les entitats que conformen el sector públic de la Generalitat i a la normativa reguladora del patrimoni de l'Administració de la Generalitat.
L'Agència gaudeix de sistemes d'informació propis, sens perjudici de les fórmules de col·laboració que es puguin establir amb l'Administració de la Generalitat i de les integracions que siguin necessàries amb els sistemes d'informació corporatius.
Els programes, bases de dades informàtiques o informatitzades, mitjans tècnics i maquinari que li han resultat adscrits, seran objecte de manteniment i actualització al seu càrrec, sens perjudici de les inversions noves que resulti convenient efectuar i que es recolliran als seus plans i programes.
La comptabilitat de l'execució pressupostària, del patrimoni, de la situació financera i dels resultats de l'Agència, incloent-hi els seus ingressos i les seves despeses, s'ha de dur a terme pel seu personal, d'acord amb el Pla de comptabilitat pública de la Generalitat i sota les instruccions que, al respecte, dicti la Intervenció General.
La comptabilitat corresponent a la liquidació i a la recaptació dels tributs i altres recursos de dret públic que l'Agència porti per compte de la Generalitat i altres entitats públiques, s'ha de dur a terme sota les instruccions de la Intervenció General.
La comptabilitat a què es refereix el punt anterior ha de permetre donar la informació periòdicament, d'acord amb els criteris que a tal efecte estableixi la Intervenció General, per tal que aquesta pugui comptabilitzar l'execució del pressupost d'ingressos de la Generalitat pels tributs i altres drets públics que gestiona.
Amb aquesta finalitat han d'estar interconectats els sistemes d'informació corporatius.
L'Agència Tributària de Catalunya gaudeix del tractament fiscal aplicable a la Generalitat de Catalunya.
El règim jurídic de contractació de l'Agència Tributària de Catalunya és el que es recull en la normativa reguladora de la contractació de les administracions públiques.
L'òrgan de contractació de l'Agència és el/la director/a.
La Inspecció de Serveis de l'Agència Tributària de Catalunya realitza la supervisió del seu funcionament intern i l'adequació de l'activitat a les normes i a la qualitat en l'atenció dels drets dels ciutadans.
Correspon a la Inspecció de Serveis de l'Agència Tributària de Catalunya, entre d'altres, les funcions següents:
a) Realitzar les visites ordinàries i extraordinàries d'inspecció a totes les delegacions territorials i les oficines liquidadores de districte hipotecari.
b) Controlar els accessos a les bases de dades informàtiques pròpies i externes per part del personal, tant de l'Agència Tributària de Catalunya com de les oficines liquidadores i resta d'usuaris mitjançant la realització d'auditories periòdiques.
c) Prevenir i detectar conductes irregulars, així com actuacions que puguin provocar perjudici o menyscapte en els drets de l'Agència Tributària de Catalunya.
d) Vetllar per la correcta aplicació de la política de seguretat de la informació i el compliment de la normativa reguladora de la protecció de dades.
e) Aquelles que li siguin encarregades per la Junta de Govern.
La Inspecció de Serveis gaudirà de total independència respecte als òrgans i persones objecte d'inspecció, tindrà lliure accés als locals, a la documentació i informació de que disposin els òrgans inspeccionats.
Tindrà també accés permanent a la informació de les bases de dades, programes i equips utilitzats per l'Agència Tributària de Catalunya.
El personal de la Inspecció de Serveis està obligat al secret professional en relació amb les actuacions que realitzi, que s'estendrà a totes les dades, antecedents, informes i qualsevol informació a que tingui accés en el desenvolupament de les seves funcions.
La Inspecció de Serveis documentarà el resultat de les seves actuacions en informes de caràcter provisional o definitiu, total o parcial, i el/la cap de la Inspecció de Serveis retrà els informes al director o la directora de l'Agència Tributària de Catalunya, llevat que les actuacions les hagués encomanat el president o la presidenta de l'Agència, cas en que se li retrà informe directament.
Control d'eficàcia i eficiència
La Inspecció de Serveis de l'Agència Tributària de Catalunya realitza un conjunt d'actuacions tendents a conèixer, entre d'altres aspectes, l'eficàcia en el compliment dels objectius establerts, l'eficiència i economia en el desenvolupament de la gestió.
La Junta de Govern aprovarà el Pla d'inspecció de serveis que reflectirà les actuacions ordinàries previstes per al respectiu exercici, així com els criteris a seguir per una eventual modificació o adaptació.
En l'exercici de les seves funcions, la Inspecció de Serveis tindrà en compte, de forma especial, les directrius dels òrgans de govern de l'Agència, per possibilitar-los el coneixement permanent de la situació i marxa dels serveis, de les actuacions i resultats assolits i del grau i forma d'execució dels objectius, programes i plans d'actuació de l'Agència Tributària de Catalunya en els diversos àmbits, així com per facilitar l'exercici de la supervisió, vigilància i control inherents a la funció directiva que els correspon.
La Intervenció General ha de dur a terme, mitjançant la modalitat de control financer permanent i d'acord amb el Pla anual aprovat pel conseller o per la consellera d'Economia i Finances, el control de les operacions economicofinanceres de l'Agència.
Les operacions que abasten el control anterior són les pròpies de la gestió economicofinancera dels ingressos, despeses, inversions i moviment de fons i cabdals de la pròpia Agència, així com totes aquelles operacions relatives a la liquidació i recaptació dels tributs i altres drets públics que gestioni per compte de la Generalitat i altres ens públics.
L'àmbit de control també abasta les operacions realitzades per les oficines liquidadores de districte hipotecari i per les entitats col·laboradores en la recaptació, així com les de dipòsit, en les operacions que efectuïn per compte de l'Agència Tributària de Catalunya.
L'objecte del control pretén comprovar que l'actuació, des de l'aspecte tributari, s'ajusta a l'ordenament jurídic així com garantir, si s'escau, la fiabilitat i la integritat de la informació comptable i estadística.
A més del que estableix el punt anterior, la Intervenció General pot realitzar el control, d'acord amb les funcions que li atorga la disposició addicional tercera de la Llei 12/2004, de 27 de desembre, de mesures financeres.
El procediment del control és el que estableix, amb caràcter general, el conseller o la consellera d'Economia i Finances per al control financer permanent, excepte que ho determini una regulació específica.
Queden derogades les disposicions d'igual o inferior rang que s'oposin al que preveu aquest Decret.
Aquest Decret entrarà en vigor quan es publiqui, al Diari Oficial de la Generalitat de Catalunya, l'ordre del conseller o de la consellera d'Economia i Finances per la qual s'inicien les activitats de l'Agència Tributària de Catalunya, a la qual es refereix la disposició final tercera de la Llei 7/2007, del 17 de juliol, de l'Agència Tributària de Catalunya.
Barcelona, 24 de desembre de 2007